གློ་བུར་དྲི་མས་ཅིར་ཡང་སྦགས་པའི་སྐྱོན།  ། མི་དགེའི་ལས་ཀྱི་སྒྲིབ་པ་མ་ལུས་པ།  ། གདོད་ནས་སྤྲོས་བྲལ་ངང་དུ་བཤགས་པར་བགྱི།  ། ཞེས་བཤགས་པ་ནན་ཏན་མན་ངག་ཞལ་ཤེས་ཀྱི་དམིགས་པ་དང་ལྡན་པས་བྱ།  དེ་ནས་བསྐང་རྫས་བསྐང་གཏོར་དང་བཅས་པ་བྱིན་གྱིས་བརླབས་ལ།  འདི་ལྟར་འབུལ་ཏེ།  ཀྱཻཿཆོས་དབྱིངས་རྣམ་དག་ངང་ལས་ཉེར་བསྐྲུན་པ།  ། ཏིང་འཛིན་སྔགས་རྒྱས་བྱིན་རླབས་བསྐང་བའི་རྫས།  ། ས་དང་བར་སྣང་ནམ་མཁའི་ཁྱོན་གང་བས།  ། ལྷ་ཆེན་ཚངས་པ་འཁོར་བཅས་མཆོད་པར་བྱ།  ། ལྷ་ཡི་མཆོད་ཡོན་གདུག་པའི་སྙིང་ཁྲག་དང་།  ། བརྒྱ་བྱིན་མེ་ཏོག་དགྲ་བགེགས་དབང་པོའི་ཚོགས།  ། དྲི་ཞིམ་སྤོས་དང་གསུར་ཆེན་དུད་པའི་སྤྲིན།  ། འོད་འབར་སྒྲོན་མེ་ཞུན་ཆེན་འབར་བ་ཡིས།  ། ལྷ་ཆེན་ཚངས་པ་ཆེན་པོའི་ཐུགས་དམ་བསྐངས།  ། རྒྱལ་ཆེན་དྲག་པོ་བསེ་ཁྲབ་ཐུགས་དམ་བསྐངས།  ། ལས་མཁན་སྤྲུལ་པ་དྲུག་གི་ཐུགས་དམ་བསྐངས།  ། སྒྲོལ་བའི་གིང་ཆེན་བརྒྱད་ཀྱི་ཐུགས་དམ་བསྐམས།  ། དམག་དཔོན་རབ་གཏུམ་གསུམ་གྱི་ཐུགས་དམ་བསྐངས།  ། དྲེགས་པ་སྡེ་བརྒྱད་ཚོགས་ཀྱི་ཐུགས་དམ་བསྐངས།  ། མ་ལུས་འཁོར་བཅས་ཐུགས་དམ་སྐོངས་གྱུར་ནས།  ། བདག་གི་བྱ་བ་མ་ལུས་མཐར་ཕྱིན་ཅིང་།  ། འདོད་པའི་དོན་འདི་ཡིད་བཞིན་འགྲུབ་པར་མཛོད།  ། ག་བུར་མཁྲིས་པ་སྦྱར་བའི་དྲི་ཆབ་དང་།  ། ཤ་ཁྲག་ལྷ་ཡི་ཞལ་ཟས་རི་ལྟར་སྤུངས།  ། ལྷ་ཡི་རོལ་མོ་གནམ་ས་གཡོ་བ་དང་།  ། འདོད་ཡོན་སྣ་ལྔ་རྒྱལ་སྲིད་སྣ་བདུན་གྱིས།  ། རྐང་པ་ཕྱི་མ་རྣམས་རིགས་འགྲེ།  རྫུ་འཕྲུལ་ཤུགས་ལྡན་ཡིད་འོང་རྟ་མཆོག་དང་།  ། གཡག་རོག་ཞོལ་ཆེན་བྱ་ལུག་ཚལ་གྱི་བུ།  ། མ་རུངས་གཅན་གཟན་གདུག་པའི་ང་རོ་ཅན།  ། རབ་བརྗིད་མཆེ་བ་འབར་བའི་ཁྱི་རྣམས་ཀྱིས།  ། སོགས།  འདོད་ཡོན་མ་ཚང་མེད་པའི་གཏོར་ཚོགས་དང་།  ། སྨན་རཀ་བདུད་རྩི་གླིང་བཞི་རི་རབ་དང་།  ། བཀྲ་ཤིས་རྟགས་བརྒྱད་ཉེ་བའི་རིན་ཆེན་བདུན།  ། ཉི་ཟླ་ལྷ་ཡི་འབྱོར་པ་དཔག་མེད་ཀྱིས།  ། སོགས་ཀྱིས་ཐུགས་དམ་བསྐངས་ནས།  བསྐང་གཏོར་འོག་ནས་འབྱུང་བ་བཞིན་ཕུལ།  དེ་ནས་ཆས་འབུལ་ནི།  ཀྱཻཿལྷ་ཆེན་ཚངས་པ་དུང་གི་ཐོར་ཚུགས་ཅན།  ། ཁྱོད་ལ་རབ་ཏུ་དགྱེས་པའི་དམ་རྫས་ཆེ།  ། ཉེ་བར་མཁོ་བ་སྣ་ཚོགས་འདི་འབུལ་གྱི།  ། བཞེས་ནས་བདག་གི་འདོད་དོན་མ་ལུས་སྒྲུབས།  ། ཕྱར་བ་ཙམ་གྱིས་བདུད་དཔུང་འབུམ་ཕྲག་གི།  ། མགོ་བོ་ཅིག་ཅར་བྲལ་(༣༧)བྱེད་ཤེལ་གྲི་དང་།  ། དགྲ་བགེགས་བླ་ཚེ་འགུགས་བྱེད་ཉི་ཟེར་ཞགས།  ། ལྷ་མཆོག་ཚངས་པའི་རྒྱལ་པོའི་ཕྱག་ཏུ་འབུལ།  ། བཞེས་ནས་བསྟན་དགྲ་དམ་ཉམས་མ་ལུས་པའི།  ། བླ་ཚེ་བཀུག་སྟེ་རལ་གྲིས་ཚར་བཅད་ནས།  ། གདུག་པའི་སེམས་འཆང་རྩད་ནས་རབ་ཕྱུངས་ཏེ།  ། སངས་རྒྱས་བསྟན་པ་ཕྱོགས་བཅུར་དར་བར་མཛོད།  ། སྦྱིན་པའི་ཕར་ཕྱིན་རྫོགས་བྱེད་ནེའུ་ལེ།  ། ཟད་མེད་ནོར་གྱི་འབྱོར་པ་མཐའ་ཡས་པ།  ། ལྷུག་པར་སྐྱུག་པའི་ནོར་གྱི་རྐྱལ་པ་འདི།  ། ལྷ་ཆེན་ཚངས་པ་ཆེན་པོའི་ཕྱག་ཏུ་འབུལ།  ། བཞེས་ནས་བདག་ལ་ཟད་པ་མེད་པའི་ནོར།  ། ནམ་མཁའ་མཛོད་ཀྱི་རང་བཞིན་གཏེར་སྩལ་ཏེ།  ། འགྲོ་བའི་དབུལ་ཕོངས་ཐམས་ཅད་ཟད་བྱས་ནས།  ། སྦྱིན་པའི་ཕ་རོལ་ཕྱིན་པ་ཐོབ་པར་མཛོད།  ། གཡུལ་གྱི་ས་ལས་བྱུང་བའི་སེང་ལྡེང་ཤིང་།  ། སྒོ་གསུམ་ལྷ་དམག་ཀླུ་དམག་བདུད་དམག་ཁྲི།  ། འགྱེད་བྱེད་འཕྱར་བས་བར་གཅོད་ཀུན་བཟློག་པའི།  ། སེང་ལྡེང་འབར་བའི་བེང་ཆེན་འབར་བ་འབུལ།  ། སྟོབས་ལྡན་བཙན་གྱི་ཞགས་པ་ཤུགས་ལྡན་དང་།  ། འོད་འབར་བསེ་རྨོག་བསེ་ཁྲབ་མདུང་ཐུང་རྣོ།  ། བསྟན་དགྲ་འཇོམས་པའི་ཆ་རྐྱེན་སྣ་ཚོགས་པ།  ། ལྷ་ཆེན་ཚངས་པ་ཆེན་པོར་དབུལ་བར་བགྱི།  ། ཞེས་ཆས་འབུལ་བྱས་ནས།  དྲག་པོའི་བསྐུལ་བྱ་བ་ནི་རིག་པ་ངར་དང་ལྡན་ཅིང་རོལ་མོའི་ཚམ་རྔམས་དྲག་པས།  ཀྱཻཿལྷ་ཆེན་སྟོབས་ལྡན་ཚངས་པ་ཆེ།  ། འབར་བའི་དཔུང་ཚོགས་དཔག་མེད་པ།  ། བསྟན་པའི་དགྲ་བོ་འཇོམས་པའི་ཕྱིར།  ། དྲག་པོའི་ལས་ལ་ད་ཆོས་ཤིག། བསྟན་པ་བཤིག་པའི་དགྲ་བོ་འདིས།  ། བླ་མ་ལ་བསྡོས་དཀོན་མཆོག་སྨད།  ། དགེ་འདུན་སྡེ་དཀྲུགས་སྐྱེ་འགྲོར་འཚེ།  ། སྲུང་མ་དམ་པ་ཁྱོད་ལ་བསྡོས།  ། ཉེས་པ་འདི་ཀུན་ཁྱོད་ཀྱིས་གཟིགས།  ། སྨན་པའི་གཏར་སྲེག་ཇི་བཞིན་དུ།  ། མངོན་སྤྱོད་དྲག་པོའི་ལས་རྣམས་ཀྱིས།  ། མྱུར་དུ་རྩད་ནས་གཅོད་པར་མཛོད།  ། སྤྲུལ་པའི་དམག་གིས་མཐའ་བསྐོར་ནས།  ། བཙན་གྱི་ཞགས་པས་དམ་དུ་ཆིངས།  ། བདུད་ཀྱི་ལྕགས་སྒྲོག་གིས་བསྡམས་ནས།  ། ལྷ་ཡི་རལ་གྲིས་དུམ་བུར་གཏུབས།  ། མི་བཟད་གནམ་སའི་ཞལ་གྱི་བར།  ། དྲག་པོའི་མཆེ་བས་རབ་ཟོས་ཏེ།  ། ཤ་དང་རུས་པ་རྡུལ་ཕྲན་གྱི།  ། ཆ་ཙམ་ཞིག་ཀྱང་མེད་པར་མཛོད།  ། རྣམ་པར་ཤེས་པ་ཆོས་ཀྱི་དབྱིངས།  ། ལེགས་པར་དྲངས་ཏེ་ཐར་པ་ཡི།  ། བདེ་བ་ཆེ་ལ་ལེགས་བཞག་ནས།  ། འདི་དག་སངས་རྒྱས་ཐོབ་པར་མཛོད།  ། ཅེས་བསྐུལ་དེ་ནས་བཟློག་པ་སྤྱིར་བྱས་ཏེ།  ལྷ་ཆེན་ཚངས་པ་ཆེན་པོའི་ཐུགས་ཀར་ཟླ་བའི་སྟེང་དུ་ཧཱུཾ་ཡིག་དཀར་པོའི་མཐར་སྔགས་འཕྲེང་གིས་བསྐོར་བ་དང་།  རྒྱལ་ཆེན་བསེ་ཁྲབ་པའི་ཐུགས་ཀར་ཉི་མའི་སྟེང་དུ་ཧྲཱིཿཡིག་གི་མཐར་སྔགས་འཕྲེང་གིས་བསྐོར་བར་བསྒོམ་ཞིང་།  ཞལ་ཤེས་ཀྱི་དམིགས་པ་དང་བཅས་ཏེ།  ཨོཾ་བཛྲ་ཐང་ཀ་ར་མུན་ཉིད་ཀུ་ཤ་ལི་སྭཱ་ཧཱ།  ཞེས་ཅི་མང་དང་།  ཡང་།  ཨོཾ་ཨཱཿབཛྲ་ཐང་ཀ་ར་མཧཱ་བྲཧྨ་ཎ་མ་མ་ནད་གདོན་སརྦ་ཤཱནྟ་ཀུ་རུ་ཡེ་ཨཱ་ཡུཪྤུཥྚིངྐུ་རུ་ཨོཾ།  སརྦ་ལོ་ཀ་ཝ་ཤཾ་ཀུ་རུ་ཧོཿསརྦ་ཤ་ཏྲུཾ་མཱ་ར་ཡ་ཕཊ་སྭཱ་ཧཱ།  ཞེས་ཅི་མང་བཟླས།  ཡིག་བརྒྱས་ལྷག་ཆད་ཁ་བསྐངས།  གཏོར་མ་འབུལ་བའི་ཕྱག་རྒྱ་དང་བཅས་ཏེ།  ལྷ་ཆེན་ཚངས་པ་ཆེན་པོ་འཁོར་དང་བཅས་པ་རྣམས་ཀྱི་ལྗགས་ཧཱུཾ་ལས་སྐྱེས་པའི་རྡོ་རྗེ་རྩེ་གཅིག་པ་འོད་ཀྱི་སྦུ་གུ་ཅན་དུ་གྱུར་པས་གཏོར་མའི་བཅུད་ཐམས་ཅད་དྲངས་ཏེ་གསོལ་བར་གྱུར།  ཨོཾ་མཧཱ་བྲཧྨ་ཎ་ས་པ་རི་ཝཱ་ར་ཨི་དཾ་བ་ལ་ཏ་ཁ་ཁ་(༣༨)ཁཱ་ཧི་ཁཱ་ཧི།  ཞེས་པ་ལན་བདུན་གྱིས་གཏོར་མ་ཕུལ།  ཨོཾ་མཧཱ་བྲཧྨ་ཎ་ཨརྒྷཾ་སོགས་ཀྱིས་མཆོད།  ལྷ་ཆེན་ཚངས་པ་ཆེན་པོ།  རྒྱལ་ཆེན་བསེའི་ཁྲབ་ཅན།  སྒྲོལ་བའི་གིང་ཆེན་བརྒྱད།  སྲོག་བདག་སྤྲུལ་པ་རྣམ་དྲུག། དྲག་པོའི་དམག་དཔོན་རྣམ་གསུམ།  དྲེགས་པ་སྡེ་བརྒྱད་ལ་སོགས་པ་རྣམས་ཀྱིས་དམ་རྫས་རྒྱན་དང་ལྡན་པའི་གཏོར་མ་འདི་བཞེས་ལ།  སངས་རྒྱས་ཀྱི་བསྟན་པ་སྲུངས།  བླ་མའི་སྐུ་ཚེ་སྲིངས།  དགེ་འདུན་གྱི་སྡེ་སྐྱོངས།  ཁྱད་པར་རྣལ་འབྱོར་པ་བདག་ཅག་དཔོན་སློབ་ཡོན་མཆོད་མི་ནོར་དགོན་གནས་དང་བཅས་པ་ཐམས་ཅད་སྲིད་པ་གསུམ་གྱི་མངའ་བདག་ཆེན་པོ་ཁྱོད་ལ་གཉེར་དུ་གཏད་པ་ཡིན་པས་ཕྱི་ནང་གི་འགལ་རྐྱེན་བར་གཅོད་ཉེར་འཚེ་ཐམས་ཅད་ཉེ་བར་ཞི་བར་མཛོད།  ཚེ་དང་བསོད་ནམས་དཔལ་དང་འབྱོར་བ་ལེགས་ཚོགས་རྣམས་རྒྱས་པར་མཛོད།  ཁམས་གསུམ་གྱི་འགྲོ་བ་དང་ཇི་ལྟར་འདོད་པའི་སྐྱེ་བོ་རྣམས་ཀྱི་ལུས་ངག་ཡིད་གསུམ་དབང་དུ་བསྡུས།  བསམས་པའི་དོན་ཐམས་ཅད་ཡིད་བཞིན་འགྲུབ་པར་མཛོད།  གལ་ཏེ་བདག་དང་བསྟན་པ་འཛིན་པ་ལ་ལོག་པར་ལྟ་བའི་གདོན་བགེགས་ཀྱི་རིགས་མཆིས་པ་ཐམས་ཅད་འཛིན་བྱེད་ཀྱི་ལྕགས་ཀྱུ་འབར་བས་ཟུངས།  འཆིང་བྱེད་ཀྱི་ཞགས་པས་སྡོམས།  འབར་བའི་རལ་གྲིས་དུམ་བུར་གཏུབས་ལ།  ཐལ་བའི་རྡུལ་ཕྲན་བཞིན་དུ་བརླག་པར་མཛོད་ཅིག། ཅེས་འཕྲིན་ལས་བཅོལ།  གཞི་བདག་གཏོར་མ་སྐབས་འདིར་འབུལ།  རོལ་མོ་དབྱངས་སོགས་དང་བཅས་ཏེ།  ཀྱེཿརབ་དམར་བྱུ་རུ་ཉི་འོད་ཞགས་རིང་གིས།  ། འཁྱུད་པའི་སྣང་མཐའི་མགོན་པོ་འོད་མཐའ་ཡས།  ། སྐུ་ཡི་བཀོད་པའི་ཁྱད་པར་མདུང་དམར་ཅན།  ། ལྷ་ཆེན་ཚངས་པ་བདག་གིས་བསྟོད་པར་བྱ།  ། ཟླ་བ་ཞུན་མ་བརྩེགས་པའི་མུ་ཁྱུད་ཅན།  ། རྒྱ་མཚོ་དགའ་བྱེད་སྟོང་གི་གཟི་ལྡན་པ།  ། དཀར་དམར་འོད་འཁྱུག་ཕྱོགས་ཀྱི་འཁོར་ལོ་འགེངས།  ། སྲིད་པ་གསུམ་གྱི་མངའ་བདག་ཁྱོད་ལ་བསྟོད།  ། རཀྟའི་ཁ་དོག་ཁོལ་མའི་དམར་མདངས་ལ།  ། ནམ་མཁའི་ནོར་བུའི་སྙིང་པོ་ཞུགས་པ་ཡི།  ། གཟི་བྱིན་གློག་གི་འཕྲེང་བ་ནམ་མཁའི་ཁམས།  ། ཀུན་དུ་གང་བའི་བསེ་ཡི་ཁྲབ་ཅན་བསྟོད།  ། ནམ་མཁའི་ཐིག་ལེ་བསིལ་ཟེར་བྱེད་པ་གཉིས།  ། ཕྲག་པར་བཀོད་པའི་བརྗིད་བག་འབར་བ་ཡིས།  ། ཁམས་གསུམ་འཕྲུལ་གྱི་ལྟོ་བར་ཆུད་མཛད་པའི།  ། སྐྱེ་འགྲོའི་སྲོག་གི་གཤེད་ཁྱོད་བསྟོད་པར་བགྱི།  ། ཚངས་པའི་གནས་ཀྱི་ཡུལ་བསྲུང་ཞིང་།  ། གཙང་མའི་གནས་ཀྱི་ས་སྐྱོང་བའི།  ། འོག་མིན་མྱ་ངན་འདས་པའི་མཆོག། ལྷ་ཡི་རྒྱལ་པོ་ཁྱོད་ལ་བསྟོད།  ། ཀླུ་བདུད་འབུམ་སྡེའི་གཤེད་མཛད་ཅིང་།  ། ཞལ་ནས་དྲག་པོའི་ང་རོ་སྒྲོག། ཁ་དབུགས་འབར་བས་དགྲ་འཇོམས་པའི།  ། ཀླུ་ཡི་དབང་པོ་བསྟོད་པར་བྱ།  ། མདུང་དམར་ལྕགས་ཀྱུ་ཞགས་དམར་གྱིས།  ། ཁམས་གསུམ་མ་ལུས་དབང་བྱེད་ཅིང་།  ། བཙན་གྱི་དམག་དཔུང་འགྱེད་བྱེད་པའི།  ། གནོད་སྦྱིན་སྡེ་དཔོན་ཆེན་པོ་བསྟོད།  ། ཤཀྟི་རྣོན་པོ་མདའ་དང་ཞགས།  ། རལ་གྲི་ལྕགས་ཀྱུ་བེང་ཆེན་གྱིས།  ། བདུད་དཔུང་རྩད་ནས་འབྱིན་བྱེད་པའི།  ། མཐུ་སྟོབས་ལྡན་ཁྱོད་འཁོར་བཅས་བསྟོད།  ། དེ་ལྟར་བདག་གིས་ཁྱོད་བསྟོད་པས།  ། བར་གཅོད་ཉེར་འཚེ་ཀུན་ཞི་སྟེ།  ། ཇི་ལྟར་(༣༩)འདོད་པའི་རེ་བ་ཀུན།  ། འབད་མེད་ལྷུན་གྱིས་འགྲུབ་པར་མཛོད།  ། ཅེས་བསྟོད་པས་བསྟོད་ནས།  སྤྱི་བཟློག་ལན་གཅིག་བྱ།  དེ་ནས་རྡོ་རྗེ་སློབ་དཔོན་གྱིས་འབྲུ་མཆོད་ཐོར་བ་ལ་བརྩོན་པས།  ཀྱཻཿམཚོ་སྐྱེས་སྤྲུལ་སྐུ་པདྨ་འབྱུང་གནས་ཀྱིས།  ། ཇི་ལྟར་བཀའ་བསྒོས་དོན་བཞིན་དུས་ཀྱི་མཐར།  ། སྲིད་པ་གསུམ་གྱི་སྲོག་གི་མངའ་མཛད་པའི།  ། མངའ་བདག་ཀུན་གྱི་གཙོ་བོར་མངའ་གསོལ་ལོ།  ། བདེ་ཆེན་ཡེ་ཤེས་རོལ་པ་བཅུད་བཟང་དུ།  ། སྨིན་པའི་རོ་མཆོག་བཟའ་བས་ཚིམ་པའི་སྐུ།  ། རྟག་བརྟན་གཡུང་དྲུང་རང་བཞིན་ངོ་བོའི་གནད།  ། ཡོངས་རྫོགས་གྲུབ་པའི་དབང་པོར་མངའ་གསོལ་ལོ།  ། དོན་དམ་ཀུན་རྫོབ་སྐྱེ་འགག་གནས་གསུམ་གྱི།  ། རང་བཞིན་བརྗོད་ལས་འདས་པའི་ངོ་བོ་ཡི།  ། དབྱིངས་ལས་བཞེངས་པའི་དཔལ་འབྱོར་ཕུན་ཚོགས་པའི།  ། དབྱིངས་ལྡན་ཤེར་ཕྱིན་ངོ་བོར་མངའ་གསོལ་ལོ།  ། སྤང་བླང་གནས་ཚུལ་བླང་དོར་མ་ལུས་པ།  ། ཇི་ལྟ་ཇི་བཞིན་གསལ་བར་གདུལ་བྱ་ལ།  ། ལེགས་པར་འདོམས་པའི་གསུང་གི་གསང་བ་ཅན།  ། དྲིན་ཆེན་བླ་མའི་ངོ་བོར་མངའ་གསོལ་ལོ།  ། མཆོག་དང་ཐུན་མོང་དངོས་གྲུབ་མ་ལུས་པ།  ། ལེགས་པར་སྩོལ་ལ་འགྲན་པའི་ཟླ་ཀུན་དང་།  ། རབ་བྲལ་རྡོ་རྗེ་དབྱིངས་ཀྱི་རང་བཞིན་མཆོག། ཡི་དམ་ལྷ་ཡི་ངོ་བོར་མངའ་གསོལ་ལོ།  ། འཕྲིན་ལས་བཞི་ཡི་འདོད་དགུའི་ཆར་ཆེན་པོ།  ། འབེབས་པར་མཛད་ལ་མཐུ་སྟོབས་ཐོགས་མེད་པ།  ། ལེགས་པར་མངའ་བའི་རང་བཞིན་མཐུ་རྩལ་ཅན།  ། ཆོས་སྲུང་ཀུན་གྱི་གཙོ་བོར་མངའ་གསོལ་ལོ།  ། རྣལ་འབྱོར་བདག་གི་མི་ནོར་ལྟོས་པར་བཅས།  ། མ་ལུས་ལྷ་ཆེན་ཁྱོད་ལ་གཉེར་གཏད་ཀྱི།  ། དེང་ནས་བྱང་ཆུབ་སྙིང་པོར་མཆིས་ཀྱི་བར།  ། ཁྱོད་ཀྱིས་ལེགས་པར་བསྲུང་ཞིང་གྲོགས་མཛད་ནས།  ། བསམས་པའི་དོན་ཀུན་ཆོས་བཞིན་འགྲུབ་པར་མཛོད།  ། ལོ་བརྒྱ་འཚོ་ཞིང་སྟོན་བརྒྱ་མཐོང་བ་དང་།  ། ཚེ་རིང་ནད་མེད་བདེ་སྐྱིད་ཕུན་སུམ་ཚོགས།  ། ཐེག་པ་མཆོག་ཚིག་འདི་རྟེན་འབྲེལ་གྱི་གནད་ཀྱིས་ལྷགས་པར་བྱས་ལ་ངེས་པར་འཇུག་པ་ཡི།  ། བཀྲ་ཤིས་དེས་ཀྱང་དེང་འདིར་བདེ་ལེགས་ཤོག། ཅེས་མངའ་གསོལ་བཀྲ་ཤིས་དང་བཅས་པ་བྱས་རྗེས།  ཡིག་བརྒྱས་ལྷག་ཆད་ཁ་བསྐངས།  ཡེ་ཤེས་པ་གཤེགས་གསོལ་དང་བརྟན་བཞུགས་ཇི་ལྟར་རིགས་པར་བྱའོ།  །

༈སྨྲས་པ།  དགྲ་བགེགས་གདུག་པའི་ཕུད་ལྔའི་རྡོ་ཡི་རི།  ། མཐུ་སྟོབས་རྡོ་རྗེའི་ཐོག་གིས་སྐད་ཅིག་ལ།  ། ཕྱེ་མར་འཐག་བྱེད་བསྟན་བསྲུང་ཀུན་གྱི་རྗེ།  ། ཁྱོད་ལས་གཞན་པའི་གཙོར་གྱུར་གཞན་ན་གང་།  ། དེ་ཕྱིར་མཆོད་བསྟོད་བཟླས་སྒོམ་བྱ་བའི་ཚུལ།  ། རི་མོར་བྲིས་པའི་རྒྱུད་ཀྱི་དབྱངས་ལྡན་པའི།  ། མཆོད་སྦྱིན་ཏམྦུ་ར་ཡི་དགའ་སྟོན་གྱིས།  ། ལྷ་ཆེན་ཁྱོད་ནི་དགྱེས་པ་ཅིར་ཡང་མཛོད།  ། དེ་ལས་ཁྱོད་ཀྱིས་བདག་ལ་འདོད་དགུའི་ཆར།  ། ལེགས་པར་ཕབ་ནས་བསམ་པ་ཡོངས་རྫོགས་ཏེ།  ། བྱ་བ་ཐམས་ཅད་རྒྱ་མཚོའི་རླབས་བཞིན་དུ།  ། དུས་ལས་ཡོལ་མེད་འགྲུབ་པའི་བཀྲ་ཤིས་སྩོལ།  ། ཅེས་ལྷ་མཆོག་སྲིད་གསུམ་གྱི་བདག་པོ་ཚངས་པ་ཆེན་པོའི་གསོལ་མཆོད་ཀྱི་རིམ་པ་དོན་ཡོད་འཕྲུལ་གྱི་ཞགས་པ་ཞེས་བྱ་བ་འདི་ནིྋལྷ་མཆོག་ཚངས་པ་ཆེན་པོ་ཉིད་ཀྱི་བཀའི་ལུང་གིས་ཉེ་བར་བསྐུལ་ཏེ།  གང་གི་སྐུ་འཛིན་པའི་རིགས་སྲས་འཆི་མེད་(༤༠)བདུད་འཇོམས་དབང་པོས་སྙན་ཚིག་གི་ལམ་ནས་དྲངས་པའི་ཚིག་གི་ཞུ་འཕྲིན་གྱིས་བསྐུལ་པ་ལྟར་༧འཇམ་དཔལ་གཤིན་རྗེའི་གཤེད་ཀྱི་རྣལ་འབྱོར་པ་ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སུག་བྲིས་སུ་བགྱིས་པའོ། །  ། །